Dan me se nij síí cuneꞌ Jesús caꞌa̱nj nata̱ꞌ snana̱ soꞌ roꞌ,
cunuu chre̱ꞌ nij soꞌ ga̱ Jesús,
ne̱ nataꞌ nij soꞌ rihaan soꞌ cheꞌé nu̱ꞌ se vaa quiꞌyaj nij soꞌ do̱ꞌ,
cheꞌé cunuda̱nj nij nana̱ tucuꞌyón nij soꞌ man nij yuvii̱ do̱ꞌ a.
Ga̱a ne̱ cataj Jesús rihaan nij soꞌ a:
―Caꞌa̱nj níꞌ do̱j rej taj va̱j yuvii̱,
ga̱a ne̱ caꞌve̱e nara̱a̱n rá nij soj do̱j á ―taj Jesús a.
ꞌO̱ se caꞌnaꞌ ndoꞌo yuvii̱ do̱ꞌ,
caꞌanj ndoꞌo yuvii̱ do̱ꞌ,
ne̱ a̱ ne vaa yaꞌnúj rihaan nij soꞌ cha̱ nij soꞌ a.
Ga̱a ne̱ cavii nij soꞌ rque rihoo chéé rihaan na,
ne̱ caꞌanj o̱rúnꞌ nij soꞌ ꞌo̱ rej taj va̱j yuvii̱ a.
Tza̱j ne̱ queneꞌen ndoꞌo nij yuvii̱ se vaa caꞌanj nij soꞌ,
ne̱ xcaj yuvii̱ cuentá se vaa nij tuvi̱ꞌ Jesús me nij soꞌ,
ga̱a ne̱ chéé taco̱j nij yuvii̱ ma̱n cunuda̱nj nij chumanꞌ na̱j rej yoꞌ,
ne̱ cunánj nij yuvii̱ cuchiꞌ nij yuvii̱ asino ya̱a̱n rej caꞌa̱nj nij tuvi̱ꞌ Jesús a.
Ne̱ nanij Jesús rá rihoo,
ne̱ queneꞌen soꞌ se vaa a̱j ma̱n ri̱i̱ uxrá yuvii̱,
ne̱ cunuu ꞌe̱e̱ rá soꞌ niꞌya̱j soꞌ man nij yuvii̱ a.
ꞌO̱ se ase vaa matzinj nuviꞌ síí tumé man vaa nij yuvii̱,
niꞌya̱j Jesús,
ga̱a ne̱ guun cheꞌe̱ soꞌ tucuꞌyón ndoꞌo soꞌ snana̱ soꞌ man nij yuvii̱ a.
Dan me se cachén ndoꞌo orá,
ga̱a ne̱ caꞌnaꞌ nij síí tucuꞌyón snana̱ Jesús rihaan soꞌ,
ga̱a ne̱ cataj nij soꞌ a:
―Rcoꞌ tacaan u̱u̱n me nihánj,
ne̱ a̱j caꞌanj güii na̱nj á.
Naꞌne̱j so̱ꞌ chrej man nij yuvii̱,
caꞌa̱nj nij yuvii̱ chumanꞌ na̱j nichru̱nꞌ do̱ꞌ,
nij ranchó na̱j nichru̱nꞌ do̱ꞌ,
quira̱a̱n nij yuvii̱ se chá cha̱ nij soꞌ na̱nj á ―taj nij soꞌ a.
Ga̱a ne̱ cataj Jesús rihaan nij soꞌ a:
―Rque̱ maꞌa̱n soj se chá cha̱ nij yuvii̱ á ―taj soꞌ a.
Ga̱a ne̱ cataj nij soꞌ rihaan Jesús a:
―Caꞌa̱nj núj go̱ꞌ núj saꞌanj vaa tuꞌvee yuvii̱ ꞌyaj suun tu̱nj yavii ne̱ quira̱a̱n núj rachrúún,
ne̱ rque̱ núj cha̱ nij yuvii̱,
rá so̱ꞌ a̱ naꞌ ―taj nij soꞌ a.
Ga̱a ne̱ cataj Jesús rihaan nij soꞌ a:
―Me daj rachrúún vaa rihaan soj ga̱.
Caꞌa̱nj soj,
ne̱ xca̱j soj cuentá á ―taj soꞌ a.
Quisíj quiꞌyaj nij soꞌ da̱nj,
ga̱a ne̱ canica̱j nij soꞌ,
ne̱ cataj nij soꞌ a:
―Vaa ꞌu̱nꞌ rachrúún ne̱ vi̱j gue̱e̱ xcuaj rihaan núj na̱nj á ―taj nij soꞌ a.
Ga̱a ne̱ caꞌneꞌ Jesús suun rihaan nij síí tucuꞌyón snana̱ soꞌ se vaa caꞌa̱nj ca̱yáán taꞌngaꞌ xꞌneꞌ nij yuvii̱ rihaan coj chri̱nꞌ a.
Ga̱a ne̱ naguun xꞌneꞌ cientó yuvii̱ do̱ꞌ,
vi̱j chiha̱a̱ chi̱ꞌ (50) yuvii̱ do̱ꞌ,
ne̱ cayáán nij soꞌ rihaan coj chri̱nꞌ a.
Ga̱a ne̱ taꞌaa Jesús ꞌu̱nꞌ nij rachrúún ne̱ vi̱j ro̱j xcuaj,
ga̱a ne̱ niꞌya̱j soꞌ rej xta̱ꞌ,
ne̱ cataj soꞌ guun niꞌya̱j níꞌ rihaan Yaꞌanj,
ga̱a ne̱ cuxraꞌ taꞌa̱j soꞌ man rachrúún yoꞌ,
ne̱ caxríj soꞌ ston nij síí tucuꞌyón snana̱ soꞌ,
cheꞌé rej caxri̱i̱ nij soꞌ ston nij yuvii̱ a.
Ga̱a ne̱ cuxraꞌ taꞌa̱j soꞌ nee̱ xcuaj cha̱ cunuda̱nj nij yuvii̱ a.
Ga̱a ne̱ chá ta̱ranꞌ nij yuvii̱,
ne̱ caraa rque cunuda̱nj nij soꞌ a.
Ga̱a ne̱ naquiꞌyaj chre̱ꞌ nij síí tucuꞌyón snana̱ soꞌ se vaa quináj tuꞌva yuvii̱,
ne̱ caraa chuvi̱j ya̱ scaa rachrúún do̱ꞌ,
nee̱ xcuaj do̱ꞌ a.
Ne̱ vaa ꞌu̱nꞌ míj snóꞌo scaꞌnúj nij yuvii̱ chá rachrúún rqué Jesús a.